b"\n_START_ARTICLE_\nSlaget ved Intombe\n_START_SECTION_\nOpptakt\n_START_PARAGRAPH_\nDe europeiske bosettere omkring landsbyen Luneberg, i de omstridte omr\xc3\xa5der nord for Zululand, hadde s\xc3\xb8kt tilflukt i landsbyen siden starten p\xc3\xa5 Zulukrigen. Zuluene utgjorde en seri\xc3\xb8s trussel mot omr\xc3\xa5det, og som hadde v\xc3\xa6rt angrepet natten til 11. februar. Britene sendte fire kompanier fra 80. regiment til Luneberg, for \xc3\xa5 forsvare byen. De ble kommandert av major Charles Tucker._NEWLINE_I slutten av februar ble en forsyningskolonne p\xc3\xa5 18 vogner sendt mot Luneburg med forsyninger av blant annet ammunisjon til garnisonen. Den ble eskortert av et enkelt kompani. 5. mars var konvoien fortsatt 13\xc2\xa0km fra Luneberg, og var forsinket p\xc3\xa5 grunn av kraftig regn, som fikk elevene til \xc3\xa5 svulme opp, og gjorde veiene dyv\xc3\xa5te. Major Tucker fryktet et zuluangrep, og sendte ordrer til kompaniet om at de skulle komme fram til Luneberg ved kveldstid, koste hva det ville. Uheldigvis tok kompaniets sjef dette bokstavelig, og etterlot de fleste vognene. I de f\xc3\xb8lgende dagene ble flere vogner berget og fraktet til Luneberg. 7. mars sendte Charles Tucker kaptein David Moriarty avsted med hundrede menn for \xc3\xa5 samle alle vognene, og passe p\xc3\xa5 dem til vannstanden falt nok til at de kunne reddes tilbake til Luneberg. 11. mars inspiserte Tucker festningsverket ved vognene, men syntes at den var for d\xc3\xa5rlig konstruert. Vognene var plassert i en 'V' form med endene ved elvebredden. Imidlertid var vannstanden falt, og det var n\xc3\xa5 en \xc3\xa5pning p\xc3\xa5 flere meter mellom endene av befestningen og elven. En annen feil var at 30 soldater var plassert p\xc3\xa5 den andre siden av elven.\n_START_SECTION_\nSlaget\n_START_PARAGRAPH_\nNatten til 12. mars var to vaktposter stasjonert 20 meter fra befestningen, men de kunne bare se 50 meter frem p\xc3\xa5 grunn av et bakkedrag foran dem. Klokken 3.30 h\xc3\xb8rtes et skudd n\xc3\xa6r leiren, men Moriarty sendte sine menn i seng igjen, da han ikke mente det hadde noen betydning. Halvannen time seinere s\xc3\xa5 en vaktpost en horde av zuluer som lydl\xc3\xb8st n\xc3\xa6rmet seg leiren p\xc3\xa5 den andre siden av elven. 'Han avfyrte straks sin rifle og slo alarm' fortalte Tucker senere, og fortsatte: 'Vaktpostene p\xc3\xa5 den motsatte bredden gjorde det samme. Selvf\xc3\xb8lgelig kom mennene straks p\xc3\xa5 beina, men f\xc3\xb8r de kunne komme til sine posisjoner hadde zuluene avfyrt en salve med sine musketter, og hadde str\xc3\xb8mmet forbi vognene. De kom s\xc3\xa5 raskt at de ikke m\xc3\xb8tte noe organisert forsvar, hver mann kjempet sitt eget liv, men i l\xc3\xb8pet av noen f\xc3\xa5 minutter var det overst\xc3\xa5tt, og mennene var simpelthen nedslaktet.'_NEWLINE_Moriarty var en av de f\xc3\xb8rste som ble drept, mens han stormet ut av teltet sitt og skj\xc3\xb8t tre zuluer med sin revolver. De f\xc3\xa5 overlevende flyktet ut i elven, mens soldatene p\xc3\xa5 den andre siden ga s\xc3\xa5 mye dekkild som mulig. Da de overlevende var kommet i land p\xc3\xa5 den andre side av elven, ga l\xc3\xb8ytnant Henry Harward, Moriartys nestkommanderende, ordre til tilbaketrekning, da flere hundre zuluer begynte \xc3\xa5 krysse elven. Etter han hadde gitt denne ordren, flyktet han fra sine menn p\xc3\xa5 den f\xc3\xb8rste hesten han fant._NEWLINE_De overlevende var derfor n\xc3\xa5 under sersjant Anthony Booths kommando. Zuluene forfulgte de 40 overlevende fem kilometer. Hver gang de kom for tett p\xc3\xa5, stoppet de modigste av soldatene sammen med Booth, for \xc3\xa5 sende en rekke skudd mot forf\xc3\xb8lgerne. Det spredte dem. Fire mann som kom vekk fra gruppen ble drept. De andre n\xc3\xa5dde Raby's Farm, ca 3\xc2\xa0km fra Luneburg, hvor zuluene avbr\xc3\xb8t forf\xc3\xb8lgelsen.\n_START_SECTION_\nEtter slaget\n_START_PARAGRAPH_\nL\xc3\xb8ytnant Harward ankom til Luneberg, og fortalte panisk til Tucker hva som hadde skjedd. Majoren beordret raskt sine beredte tropper til \xc3\xa5 f\xc3\xb8lge ham til leiren. 150 infanterister fulgte etter. Tucker og hans ryttere s\xc3\xa5 store masser av zuluer forlate slagmarken da de n\xc3\xa6rmet seg. De fant en soldat som hadde overlevd fordi han ble f\xc3\xb8rt med vannet nedover elven. To afrikanske vognkusker ble ogs\xc3\xa5 funnet i live. Utrolig nok ble Harward ikke d\xc3\xb8mt for \xc3\xa5 la sine menn i stikken, men hans karriere var slutt, og han forlot h\xc3\xa6ren i mai 1880. Sersjant Booth ble tildelt Viktoriakorset for \xc3\xa5 ha f\xc3\xb8rt sine menn i sikkerhet etter at Harward flyktet."